CELEX: C2004/284/50
Language: da
Date: 2004-11-20 00:00:00
Title: Sag T-374/04: Sag anlagt den 20. september 2004 af Forbundsrepublikken Tyskland mod Kommissionen for De Europæiske Fællesskaber

20.11.2004   
            
            
               DA
            
            
               Den Europæiske Unions Tidende
            
            
               C 284/25
            
         Sag anlagt den 20. september 2004 af Forbundsrepublikken Tyskland mod Kommissionen for De Europæiske Fællesskaber
   (Sag T-374/04)
   (2004/C 284/50)
   Processprog: tysk
   Ved De Europæiske Fællesskabers Ret i Første Instans er der den 20. september 2004 anlagt sag mod Kommissionen for De Europæiske Fællesskaber af Forbundsrepublikken Tyskland ved Claus-Dieter Quassowski og Annette Tiemann, som befuldmægtigede, bistået af Rechtsanwälte Dieter Sellner og Ulrich Karpenstein.
   Sagsøgeren har nedlagt følgende påstande:
   
               —
            
            
               Artikel 1 i Kommissionens beslutning af 7. juli 2004 (K(2004)2515/2) annulleres.
            
         
               —
            
            
               Beslutningens artikel 2 annulleres, for så vidt som det i litra a)-c) pålægges Forbundsrepublikken Tyskland at foretage gennemførelse og meddelelse af visse ændringer i den nationale tildelingsplan.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Den anfægtede beslutning vedrører den nationale plan for tildeling af kvoter for drivhusgasemissioner, der er blevet forelagt af Tyskland i henhold til Europa-Parlamentets og Rådets direktiv 2003/87/EF. Kommissionen har i beslutningen fremsat en række indvendinger mod den i planen foreskrevne efterfølgende justering af tildelingen af kvoter for drivhusgasemissioner (de såkaldte »Ex-post-Anpassungen nach unten« (efterfølgende nedadgående tilpasninger)). Efter Kommissionens opfattelse er planen derfor uforenelig med bilag III til direktiv 2003/87/EF (1).
   Til støtte for påstanden har sagsøgeren gjort gældende, at den anfægtede beslutning er i strid med artikel 9 stk. 3, sammenholdt med bilag III til direktiv 2003/87. I henhold til bilag III er det ikke forbudt for medlemsstaterne at imødegå »overtildeling« ved hjælp af »Ex-post-Anpassungen«. I modsætning hertil kræves det i direktiv 2003/87, at medlemsstaterne tilbagekalder tildelingsafgørelser, der hviler på fejlagtige oplysninger.
   Den anfægtede beslutning er ligeledes i strid med artikel 176 EF, da Kommissionen ikke kan forhindre medlemsstaterne i at yde et yderligere bidrag til klimabeskyttelsen ved at tilbagekalde de tildelte kvoter for emissioner, hvor de ikke har opfyldt deres formål.
   Endelig har Kommissionen overset, at nye markedsdeltagere allerede derfor ikke kan blive »urimeligt forfordelt«, da efterfølgende tilpasninger alene kan foretages nedadgående. For så vidt er den anfægtede beslutning behæftet med en åbenbar fejlagtig begrundelse.
   
      (1)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275, s. 32).